C 132/126
EL
Επίσημη Εφημερίδα της Ευρωπαϊκής Ένωσης
24.3.2022
Πέμπτη 7 Οκτωβρίου 2021
48.
εκφράζει τη λύπη του για τις προσπάθειες της Ρωσικής κυβέρνησης να θέσει υπό τον έλεγχό της την κοινωνία των πολιτών, γεγονός που έχει πολύ αρνητικές επιπτώσεις στους αυτόχθονες πληθυσμούς αφού περιορίζει την αυτονομία των αντιπροσωπειών και των συμπράξεών τους σε διεθνή φόρουμ και καθιστά αδύνατη την πρόσβασή τους σε εξωτερικά κονδύλια· σημειώνει ότι παρόμοια προβλήματα αντιμετωπίζουν άλλες ΜΚΟ, συμπεριλαμβανομένων των ακτιβιστών του περιβάλλοντος· 49.
δηλώνει ότι όλες οι δραστηριότητες στην περιοχή της Αρκτικής, συμπεριλαμβανομένων όσων άπτονται της διαχείρισης και της βιώσιμης χρήσης των φυσικών πόρων της Αρκτικής, θα πρέπει να σέβονται τα δικαιώματα και να υλοποιούνται προς όφελος των αυτοχθόνων πληθυσμών και των λοιπών κατοίκων της περιοχής· τάσσεται, στο πλαίσιο αυτό, υπέρ μιας ισχυρότερης σύνδεσης μεταξύ επιχειρήσεων που δραστηριοποιούνται στην Αρκτική και τοπικών κοινοτήτων προκειμένου να δημιουργηθούν οικονομικές και ερευνητικές ευκαιρίες και θέσεις εργασίας και προκειμένου να εδραιωθεί η βιώσιμη ανάπτυξη πόρων, και υποστηρίζει την εφαρμογή προτύπων όπως είναι το αρκτικό επενδυτικό πρωτόκολλο και η πρωτοβουλία «Παγκόσμιο Σύμφωνο» του ΟΗΕ· υπενθυμίζει τις υπάρχουσες διεθνείς πράξεις που θεσπίζουν τις δικαιοδοσίες, τα δικαιώματα και τις υποχρεώσεις των κρατών για τη διαχείριση και βιώσιμη χρήση των φυσικών πόρων και επιμένει ότι αυτές οι πράξεις πρέπει να εξακολουθούν να τηρούνται πλήρως· τονίζει ότι είναι σημαντικό να διασφαλιστεί η διαπροσωπική συνεργασία, η πρόσβαση στην εκπαίδευση και τις επιχειρηματικές ευκαιρίες και η στήριξη των νέων στην Αρκτική· 50.
επισημαίνει ότι είναι σημαντικό να εξετάζονται οι προσδοκίες, οι ανάγκες και τα προβλήματα των τοπικών πληθυσμών και δη σε ό,τι αφορά τη διαπροσωπική συνεργασία, τη συνδεσιμότητα, την πρόσβαση στο Διαδίκτυο, την εκπαίδευση, την υγειονομική περίθαλψη και απασχόληση, ιδίως για τους νέους και τις περιθωριοποιημένες ομάδες· επισημαίνει την ανάγκη για επικαιροποίηση της πολιτικής για την Αρκτική, ώστε να ενσωματώνει μια φιλόδοξη διάσταση σχετικά με τα φύλα· ζητεί να ενισχυθεί η χρηματοδότηση προγραμμάτων όπως είναι το «North2North» και άλλα προγράμματα κινητικότητας που απευθύνονται ιδίως στους νέους που ζουν στην Αρκτική και ζητεί αυξημένη στήριξη και περισσότερους πόρους προκειμένου να βοηθηθούν οι λαοί της Αρκτικής να προσαρμοστούν στις βαθιές αλλαγές που προκαλεί η κλιματική αλλαγή· 51. επαναλαμβάνει την έκκλησή του προς όλα τα κράτη μέλη που δεν το έχουν πράξει ακόμη να επικυρώσουν χωρίς χρονοτριβή τη σύμβαση αριθ.
169 της ΔΟΕ για τους αυτόχθονες και νομαδικούς πληθυσμούς· Επιστήμη και γνώση 52.
ζητεί από τα κράτη της Αρκτικής να συμμορφωθούν με τις δεσμεύσεις τους στο πλαίσιο της Σύμβασης για τη Βιολογική Ποικιλότητα και δη σε ό,τι αφορά την επιτόπια διατήρηση· ζητεί από όλα τα κράτη να μεριμνήσουν ώστε οι αυτόχθονες πληθυσμοί και οι τοπικές κοινότητες της Αρκτικής να συμπεριληφθούν στις συζητήσεις και τις διαδικασίες λήψης αποφάσεων των οικείων διεθνών φόρουμ διπλωματίας για το κλίμα και τη βιοποικιλότητα· τάσσεται υπέρ της σύστασης που διατύπωσαν οι αυτόχθονες πληθυσμοί για άμεση πρόσβαση σε χρηματοδοτικούς πόρους του Πράσινου Ταμείου για το Κλίμα για τις βιώσιμες πρωτοβουλίες τους στο πεδίο του μετριασμού και της προσαρμογής· 53.
υπογραμμίζει τις σημαντικές συνεισφορές από την ΕΕ και τα κράτη μέλη της στην πολική επιστήμη, κάτι που θα αποδειχθεί απαραίτητο προκειμένου να κατανοήσουμε τις επιπτώσεις της κλιματικής μεταβολής σε παγκόσμιο και τοπικό επίπεδο, καθώς και τη σημασία της γνώσης ως βάσης για τις πολιτικές αποφάσεις και τη βιώσιμη ανάπτυξη στην Αρκτική· επαναλαμβάνει την έκκληση που διατυπώθηκε στο πλαίσιο της 14ης Διάσκεψης των βουλευτών της Αρκτικής για ενίσχυση της γνωστικής βάσης και για βελτίωση της επιστημονικής συνεργασίας με μια νέα πρωτοβουλία για «Διεθνές πολικό έτος»· τάσσεται υπέρ των διεθνών προσπαθειών για την επιστήμη, τη γνώση και την καινοτομία με αρκτική διάσταση, καθώς και για τη συνεργασία σχετικά με την έρευνα στην Αρκτική, όπως είναι η σύναψη και η υλοποίηση της Συμφωνίας για την ενίσχυση της διεθνούς επιστημονικής συνεργασίας στην Αρκτική· 54. σημειώνει ότι η ΕΕ έχει υπάρξει σημαντικός χρηματοδότης της έρευνας στην Αρκτική, στο πλαίσιο προγραμμάτων όπως το «Ορίζων 2020»· τονίζει την ανάγκη για αύξηση της ενωσιακής χρηματοδότησης για δραστηριότητες έρευνας και ανάπτυξης στην Αρκτική· ζητεί περισσότερη προβολή και καλύτερο συντονισμό της έρευνας και καινοτομίας που αφορά την Αρκτική, μεταξύ άλλων στο πλαίσιο του προγράμματος «Ορίζων Ευρώπη»· ζητεί από την Επιτροπή να παράσχει ολοκληρωμένη επισκόπηση των χρηματοδοτικών κονδυλίων της ΕΕ που προορίζονται για την περιοχή και τις αρκτικές συνιστώσες των οριζόντιων προγραμμάτων της ΕΕ και προτρέπει την ΕΕ να εφαρμόσει ένα φιλόδοξο, μακρόπνοο και περιβαλλοντικά βιώσιμο επενδυτικό σχέδιο για την Αρκτική· πιστεύει ότι ένα τέτοιο σχέδιο οφείλει να αυξήσει την χρηματοδότηση σε καίριας σημασίας τομείς όπως είναι η επιστημονική έρευνα και να διοχετεύσει περισσότερα κονδύλια στην αρκτική έρευνα, στην ανάπτυξη και στην καινοτομία, στο διάστημα, στις ψηφιακές και στις μεταφορικές υποδομές, στις διαστημικές τεχνολογίες, στη βιώσιμη ναυτιλία, στη βιώσιμη εξόρυξη και μεταποίηση πρώτων υλών, στην ανανεώσιμη ενέργεια και άλλες δραστηριότητες χαμηλών εκπομπών, καθώς και στον τουρισμό· επισημαίνει την ανάγκη για βελτίωση των συνεργιών μεταξύ των υφιστάμενων χρηματοδοτικών μέσων, ώστε να αποτραπούν πιθανές αλληλεπικαλύψεις και να μεγιστοποιηθεί η αλληλεπίδραση μεταξύ εσωτερικών και εξωτερικών προγραμμάτων της ΕΕ· 55. σημειώνει ότι η Αρκτική προσφέρει τεράστιες δυνατότητες για καινοτομία και βιώσιμη χρήση των πόρων, υλοποιήσιμες στη συνέχεια σε παγκόσμιο επίπεδο, και αποτελεί πεδίο δοκιμών, μεταξύ άλλων, για γεωθερμικά, αιολικά και υδρολογικά σχέδια, για την παραγωγή χάλυβα χωρίς ανθρακούχες εκπομπές, για την παραγωγή πιο οικολογικών συσσωρευτών· αναγνωρίζει τη συνεισφορά των διαστημικών προγραμμάτων της ΕΕ όπως είναι το Copernicus και το Galileo, της Ευρωπαϊκής Υπηρεσίας Υπέρθεσης για τη Γεωστατική Πλοήγηση (EGNOS) και των δορυφορικών επικοινωνιών στην περιβαλλοντική, ναυτιλιακή και ανθρώπινη ασφάλεια και